[{"text_idx": "#000001", "text": "Jaga pakkumist so\u0303prade vo\u0303i perega"}, {"text_idx": "#000002", "text": "majutus valitud hotellis, kogu reisi perioodil;"}, {"text_idx": "#000004", "text": "Indoneesia saarestikku kuuluv Bali saar on tuntud oma mo\u0303nusa troopilise kliima ning vo\u0303imsa vulkaanilise pa\u0308ritoluga looduse poolest. India ookeaniga u\u0308mbritsetud saar ei ole va\u0308ga suur, pikim vahemaa idast la\u0308a\u0308nde piirdub vaid 153 kilomeetriga ning po\u0303hjast lo\u0303unasse 112 kilomeetriga. Soovi korral jo\u0303uab saarele na\u0308iteks motorolleriga ho\u0303lpsasti ringi peale teha ka u\u0308he pa\u0308evaga, ent mo\u0303nusam on Baliga tutvumiseks varuda va\u0308hemalt paar pa\u0308eva, kuna siin on vaatamist ja nautimist ku\u0308llaldaselt."}, {"text_idx": "#000005", "text": "Ilm Balil on aastaringselt meeldivalt soe, keskmine temperatuur ulatub 28 kraadini. Reeglina kestab kuiv periood aprillist-maist oktoobrini ning vihma sajab rohkem novembrist ma\u0308rtsini. Ka vihmaperioodil saab siiski tavaliselt pool pa\u0308eva pa\u0308ikesest ja randadest ro\u0303o\u0303mu tunda. Madalhooajal on muidugi turiste oluliselt va\u0308hem ning hinnad soodsamad. U\u0308ldiselt parim aeg Balile so\u0303iduks on september-oktoober, mil keskmine temperatuur ja\u0308a\u0308b 25 kraadi juurde ning pa\u0308ike paistab pa\u0308evad la\u0308bi."}, {"text_idx": "#000006", "text": "See paradiisisaar vo\u0303lub sooja sinakasrohelise ookeani ja pea kogu saart u\u0308mbritsevate imeliste liivarandadega, mida a\u0308a\u0308ristavad palmid, vulkaanid ning ma\u0308ed. Lisaks lopsakas rohelus, eksootilised taime- ja loomaliigid, enam kui 20 000 po\u0303nevat hinduistlikku templit, vo\u0303rratud rituaalsed tantsud, fantastiline jooga- ning meditatsioonikultuur, mo\u0303nusad kuurordid, ho\u0303rgutav ko\u0308o\u0308k, suurepa\u0308rase teenindusega restoranid ja uskumatult so\u0303bralikud kohalikud inimesed. Bali randade puhul tuleb silmas pidada, et tegu on vulkaanilise saarega ning rannaliiv enamasti pigem tume, valge liivaga randadega siin liiga palju arvestada ei maksa. Bali randadele on iseloomulikud tugevad to\u0303usud ja mo\u0303o\u0303nad - rannas pikutades vo\u0303ite u\u0308llatunult avastada, et meri, mis alles mo\u0303ni hetk tagasi teie varvaste la\u0308hedal loksus, on a\u0308kitselt hoopis taandunud kusagile kaugusesse."}, {"text_idx": "#000007", "text": "Saare ko\u0303rgeimaks tipuks on 3142 meetri ko\u0303rgune Agungi tegevvulkaan, mis koos viie teise suurema vulkaaniga paiknevad Balit la\u0308a\u0308netipust idatipuni la\u0308bivas iseloomulikus ma\u0308eahelikus. Agung purskas viimati aastatel 1963-1964. Ookean, ma\u0308ed, vulkaanikraatrites laiuvad ja\u0308rved, no\u0303lvadelt alla voolavad tormakad jo\u0303ed, koopad, troopilised dz\u030cunglid ning astmelistele terrassidele rajatud maalilised riisiva\u0308ljad moodustavad eriliselt kauni ja huvitava maastiku ning pakuvad vo\u0303imalust nautida kordumatuid pa\u0308ikeseto\u0303usu vo\u0303i pa\u0308ikeseloojangu vaateid."}, {"text_idx": "#000008", "text": "Bali pakub meelepa\u0308raseid ajaveetmisvo\u0303imalusi nii looduseso\u0303pradele, kultuurielamuste otsijaile, pidutsejatele kui ka nendele, kes eelistavad lihtsalt laisalt rannas peesitada ning baaris istuda. Bali rannad on su\u0308damela\u0308hedased sukeldujatele ja surfaritele u\u0308le maailma. Harrastada saab ka mitmeid muid veespordialasid nagu ujumine, snorgeldamine, veesuusatamine, rafting, purjetamine vo\u0303i so\u0303it banaanipaadiga."}, {"text_idx": "#000009", "text": "Saarel on erinevaid kuurordipiirkondi. Kui te ei soovi u\u0308hte valida, siis ta\u0308nu ku\u0308llalt va\u0308ikestele vahemaadele saate u\u0308he Bali reisi jooksul kombineerida edukalt puhkuse ka mitmes eri piirkonnas. Kuulsaimad surfikohad leiduvad Kuta, Canggu ning Uluwatu la\u0308hedal. Mo\u0303nusaimat rannakogemust pakuvad Nusa Dua ja Jimbra rannad, kust paiknevad heatasemelised luksuslikud nelja- vo\u0303i viieta\u0308rnihotellid ning spaad. Kui soovite puhata vaikuses ja rahus, siis valige saare keskosas asuv jooga- ja kunstiparadiis Ubud. Turistide seas populaarsemad (ja loomulikult rahvarohkeimad) rannapiirkonnad Kuta ja Legian asuvad saare lo\u0303unaosas, kus leidub hulgaliselt hotelle, restorane, mitmekesised ostlemisvo\u0303imalused ning saare kirevaim o\u0308o\u0308elu. Balilt tasub osta peamiselt originaalset kunsti ja ka\u0308sito\u0308o\u0308d, ho\u0303beehteid, pa\u0308rleid, kohalikke puidust meeneid, aroomio\u0303lisid, mo\u0308o\u0308blit, kangaid, kuulsat maailma kalleimat Kopi Luwak kohvi jms. Hinnad enamikes kohalikes poodides on kaubeldavad."}, {"text_idx": "#000010", "text": "Erinevalt Taist ei ole Balil seksiturismi, seega puudub ka prostitutsioon ja o\u0308o\u0308elu na\u0308iteks Kutas on ku\u0308ll elav ja huvitav, ent pole sedavo\u0303rd po\u0308o\u0308rane. Pigem sobib Bali suurepa\u0308raselt kas romantiliseks reisiks kallimaga vo\u0303i mo\u0303nusaks perepuhkuseks. Bali on ka u\u0308ks populaarsemaid reisisihtkohti abiellujatele, suur osa siinsetest hotellidest pakub nii vo\u0303imalust kauniks abielu registreerimise tseremooniaks kui mesina\u0308dalate paketti."}]